Anno Domini millesimo trecentesimo vigesimo nono statuta sunt haec apud Cistercium in Capitulo generali. 1.  In primis, cum sanctorum doctorum testimonio Beatae Dei Genitricis continua laudum preconia cum alacritate mentis et spiritus impendere teneamur, quae virtutum omnium plenitudinem habuit sponsum forma prae filiis hominum genuit et incessanter pro nobis miseris peccatoribus intercedit ; eapropter generale Capitulum ad ipsius laudis praeconium excolendum, statuit et diffinit quod de cetero paschali tempore loco *Sancta Dei Genitrix*, antiphona *Regina coeli laetare*, ab omnibus cantetur ad vesperas, in singulis domibus Ordinis universi. 2.  Item, cum omnes sanctos quos sancta Ecclesia colit, etiam teneamur congrua veneratione et dignis laudibus praeconium honorare, hinc est quod generale Capitulum ordinat et statuit et diffinit, quod de beato Thoma de Aquino Ordinis Praedicatorum, qui vitae et conversationis sanctimonia firmamentum militantis Ecclesiae decoravit, et suis scriptis et salutaribus documentis multipliciter, ut stella lucidissima, praelustravit, septimo die mensis martii fiat festum duodecim lectionum, sicut de beato Dominico, per Ordinem universum, et quoniam fratres dicti Ordinis aliquas reliquias de suo corpore sacratissimo, quod existit in nostro Ordine tumulatum petunt, ad eiusdem venerationis augmentum sibi cum instantia elargiri, generale Capitulum eisdem gratiose annuens brachium a cubito usque ad manum duxit favorabiliter concedendum. 3.  Item, ut monasteriorum Ordinis officiales in temporalibus constituti salubrius gubernent, et ad monasterii bona fidelius dispensanda per amplius astringantur, generale Capitulum statuit et diffinit quod cellerarii, bursarii, ceterique officiales ac grangiarum magistri qui nunc sunt seu pro tempore fuerint constituti, praestare iuramenta solemniter teneantur, quod sua officia exerceant fideliter et domus substantiam fideliter pertractent. 4.  Item, ut patres abbates filiarum suarum statum valeant agnoscere luculenter, generale Capitulum statuit patribus abbatibus iniungendo, quatinus in nova creatione abbatum de domus statu diligenter inquirant, quid et quantum habeant in mobilibus, seu debeant, et quot eis debita debeantur, praemissaque omnia sub sigillis suis abbatibus reconsignent, eaque omnia et singula in papiro bursario coram senioribus domus faciant cum integritate conscribi fideliter reservando. 5.  Item, quoniam quidam abbates Ordinis, prout generali Capitulo est delatum, statuta sacrae regulae contemnentes aliorum monasteriorum monachos pro culpa gravi emissos ad remota monasteria cum propriorum abbatum voluntate, in suae salutis dispendium, disciplinae regularis excidium, in suis monasteriis temere propria auctoritate dictos monachos retinere praesumunt ; eapropter generale Capitulum ad reprimendam talium personarum malitiam, statuit strictius inhibendo, ne de cetero quicumque abbas Ordinis alienum monachum sic emissum in suo monasterio ultra triduum retinere audeat, nisi de proprii abbatis processerit voluntate, alioquin excommunicationis sententia se agnoscat innodatum. 6.  Item, ut via superfluis sumptibus et expensis efficaciter praecludatur, inhibet Capitulum ne aliquis abbas Ordinis pro negotiis communibus Ordinis per audientiam Curiae discutiendis ac etiam transeundis alium procuratorem in romana Curia residentem constituat praeterquam procuratorem Ordinis generalem, vel ab ipso constitutos, nisi de ipsius procuratoris consilio et assensu. Qui vero procuratorem alium statuere praesumpserit, eo ipso pro anno quolibet tres florenos auri procuratori Ordinis nostri memorato solvere teneatur ; abbates autem pro negotiis specialibus procuratores vel monachos ad Curiam transeuntes eosdem iurare primitus faciant solemniter quod infra triduum postquam ad Curiam intraverint se procuratoris praefati conspectui, si copiam ipsius habere potuerint, praesentabunt. 7.  Item, ut contributiones in Ordine faciendae secundum quantitatem debitam valeant distribui et imponi, generale Capitulum statuit et pro viribus abbatibus et visitatoribus Ordinis praecipit firmiter iniungendo, quatinus in suis visitationibus patres abbates, cellerarios, bursarios ac grangiarum magistros, recepto ab eisdem de veritate dicenda primitus iuramento, statum et valorem singulorum monasteriorum clare et lucide sollicitudine debita studeant inquirere et diligenter videre, quantum habeant in redditibus pecuniae, bladi, ceterisque proventibus communiter assuetis, quot grangias ac vineas, et quantum praedia, grangiae, vineae, deductis expensis earumdem annuatim possint monasteriis communi aestimatione valere. Praemissaque omnia et singula in scriptis redigant et sub sigillis suis ea deferre, vel si non venerint, mittere per certum nuntium Capitulo non omittant, ut pensatis possessionibus et facultatibus singulorum Capitulum matura deliberatione praevia irrevocabiliter imponat cuilibet, prout viderit expedire secundum iudicium aequitatis. 8.  Item, quoniam nihil foret studia constituere, scolares ad eadem mittere, nisi in eisdem lectores statuantur discreti et providi, qui auditores valeant informare salubriter et docere ; ea propter Capitulum abbatibus de Vallemagna et de Grandisylva praecipit districtius et iniungit, quatinus in suis studiis de convenientibus et eruditis lectoribus studeant providere ; quod si renuerint, in sequenti Capitulo se recognoscere teneantur per idem Capitulum graviter puniendi. 9.  Item, cum saepe et pluries fuerit per Capitulum diffinitum, quod abbates Ordinis ad studia monachos mitterent aptos et idoneos ad studendum, quod hucusque facere plurimi distulerunt, generale Capitulum praecipit et iniungit [patribus abbatibus] quatinus in suis visitationibus ac citius subditos abbates, quos potentes ad hujusmodi repererint, ad mittendum per censuram debitam coerceant et compellant unius mensis eisdem praefigendi ; quod si neglexerint, tamdiu extra stallum maneant, quousque praemissa studuerint adimplere. Monachi vero de cetero ad studium transmittendi in monachorum suorum capitulis primitus iurare tenentur, quod de cetero contra communia Ordinis privilegia, libertates, approbatas consuetudines Ordinis et statuta aliquid clam vel palam, per se vel per alios vel alium attentare, impetrare seu etiam eisdem in aliquo contraire non praesumant ; quod si iurare noluerint, non mittantur. Scolares nunc in studio existentes, omni excusatione et occasione postposita, praestare studeant simile iuramentum ; quod si praestare recusaverint, indilate de dictis studiis expellantur. 10.  Capitulum generale consentit venditioni sartaginis in salina Luneburgensi per abbatem de Amelungsborn factae. 